Det Europæiske Økonomiske og Sociale Udvalgs udtalelse om "Forslag til Europa-Parlamentets og Rådets direktiv om udbredelse af og indbyrdes kompatibilitet mellem automatiske bompengesystemer i Fællesskabet"(1)

(KOM(2003) 132 endelig - 2003/0081 (COD))

(2004/C 32/06)

Rådet for Den Europæiske Union besluttede den 13. maj 2003 under henvisning til EF-traktatens artikel 71, stk. 1, at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til Den Faglige Sektion for Transport, Energi, Infrastruktur og Informationssamfundet, som udpegede Philippe Levaux til ordfører. Sektionen vedtog sin udtalelse den 10. oktober 2003.

Det Europæiske Økonomiske og Sociale Udvalg vedtog på sin 403. plenarforsamling den 29.-30. oktober 2003, mødet den 29. oktober, følgende udtalelse med 117 stemmer for, 3 imod og 4 hverken for eller imod.

1. Direktivforslagets formål

1.1. Kommissionen offentliggjorde den 23. april 2003 to dokumenter samtidig:

- en meddelelse om "Udvikling af det transeuropæiske transportnet: Nyskabende finansieringsformer - kompatibilitet mellem automatiske bompengesystemer"

- et direktivforslag om "Udbredelse af og indbyrdes kompatibilitet mellem automatiske bompengesystemer i Fællesskabet".

1.2. EØSU behandlede finansieringsdelen af ovennævnte meddelelse i kapitel 4 i sin udtalelse om "Revision af listen over transeuropæiske net i 2004"(2). I nærværende udtalelse gentages de vigtigste af disse bemærkninger og forslag. Endvidere vil dette aspekt blive behandlet på ny i en initiativudtalelse om "Fremtidssikring af transportinfrastrukturen: Finansiering, planlægning, nye naboer".

1.3. I begrundelsen til direktivforslaget minder Kommissionen om, at de elektroniske systemer til opkrævning af vejafgifter (automatiske bompengesystemer) blev indført i begyndelsen af 1990'erne på koncessionerede motorveje, hvor bompengene finansierer anlægget og vedligeholdelsen af infrastrukturer. Målet var at nedbringe den tid, det tager at køre gennem betalingsstationerne på det europæiske vejnet, hvor der ofte opstår kø, forsinkelser, ulykker osv. Dette skulle nås ved at adskille abonnenter og lejlighedsvise brugere. En vej med automatisk opkrævning kan, alt efter arten, klare 200-300 køretøjer i timen, dvs. mere end dobbelt så mange som en vej, der er udstyret med bankkortautomat, eller som er bemandet.

1.4. De nationale systemer i Italien, Frankrig, Portugal, Schweiz, Slovenien og Norge er ikke kompatible med hinanden, og automatisk opkrævning breder sig nu til hele Europa for at regulere trafikken, dels i specifikke områder, dels for bestemte former for køretøjer (lastvogne i Tyskland, Østrig og Schweiz).

1.5. Der bruges flere forskellige teknikker (GPS/Galileo, Egnos og mikrobølger), hvilket skaber nogle vanskeligheder under kørslen i Europa. Kommissionen mener derfor, at alle operatører hurtigst muligt skal opstille enheder til automatisk opkrævning, der kan læse alle de systemer, der bruges i Europa.

1.6. Målet med dette direktiv, der nævnes i hvidbogen om transportpolitikken, er at "opstille de nødvendige betingelser for, at der hurtigst muligt kan etableres en europæisk bompengetjeneste for hele den del af vejnettet, hvor der opkræves bompenge". Dette skal bygge på princippet "én abonnementsaftale pr. kunde og én enhed pr. køretøj".

1.7. Kommissionen påpeger, at direktivet ved at sikre indbyrdes kompatibilitet mellem bompengesystemerne i det indre marked vil lette gennemførelsen af en EU-dækkende afgiftspolitik for brug af infrastruktur. Derudover egner de foreslåede teknologier sig til alle typer infrastruktur (motorveje, veje, broer, tunneler osv.) og køretøjer (lastvogne, personbiler, motorcykler osv.).

1.8. Med henblik på gennemførelse af interoperabilitet fremsætter Kommissionen følgende pragmatiske forslag:

- en kortsigtet løsning (tidshorisont 2005), der tager hensyn til de projekter, som nogle lande er i færd med at gennemføre,

- og en langsigtet løsning (tidshorisont 2008-2012), der sigter mod et overordnet system, samt at oprette en europæisk tjeneste, der gælder for henholdsvis lastvogne og busser (fra 2005) og privatbiler (fra 2010).

1.9. Det vil på sigt koste brugeren 20-50 EUR at installere udstyret i køretøjet.

2. Generelle bemærkninger til Kommissionens meddelelse om "Udvikling af det transeuropæiske transportnet: Nyskabende finansieringsformer - kompatibilitet mellem automatiske bompengesystemer"

2.1. Som det fremgår af ovenstående punkt 1.2, har EØSU udtalt sig om emnet i en tidligere udtalelse(3).

2.2. Ligesom Kommissionen beklager EØSU årsagerne til, at udviklingen af det transeuropæiske transportnet stagnerer (manglende politisk vilje hos medlemsstaternes beslutningstagere, utilstrækkelige finansielle ressourcer afsat til det transeuropæiske net samt manglende samordning mellem de projektansvarlige enheder), og bifalder Kommissionens forslag til løsninger, der bygger på to vigtige søjler:

- en bedre koordinering af offentlig og privat finansiering af det transeuropæiske transportnet

- ledsaget af en europæisk bompengetjeneste.

2.3. EØSU støtter naturligvis Kommissionens mål om en bedre koordinering af europæisk, national og regional offentlig finansiering. EØSU er for så vidt også enig med Kommissionen i, at dette vil blive svært, da der skal findes en balance mellem de forskellige prioriteter, der ikke nødvendigvis stemmer overens med hinanden. I virkeligheden drejer det sig om de vanskeligheder, der nødvendigvis hænger sammen med en politik for medfinansiering af infrastrukturer, hvor alles bidrag forhandles afhængigt af lokale, regionale eller nationale interesser, og man af og til glemmer at tage hensyn til den overordnede europæiske interesse. EØSU mener altså, at det er nødvendigt gennem bedre koordinering at optimere de eksisterende finansieringsordninger, men dette mål er for så vidt ikke nyt.

2.4. Hvad angår offentlige-private partnerskaber, er EØSU enig i Kommissionens analyse af begrænsningerne ved en rent privat finansiering af store infrastrukturprojekter. En blandet offentlig-privat finansiering kan dog ikke være den eneste løsning, eftersom private investorer med rette kræver garantier og en sikker rentabilitet af deres investeringer. Som en følge heraf stiger omkostningerne. Derudover bør andre aspekter tages i betragtning:

- For ethvert TEN-T-projekt, der involverer flere lande i Europa, bør der oprettes en juridisk struktur, et "europæisk selskab", med henblik på at tilvejebringe den gennemsigtighed, der er nødvendig for det pågældende projekts finansieringsordninger.

- Det er kun hensigtsmæssigt at indgå et offentligt-privat partnerskab, hvis der er balance mellem den offentlige sektors og den private sektors finansieringsbidrag. Det er svært at forestille sig et sådant partnerskab med en meget lille privat andel. Det er heller ikke realistisk at regne med, at den private sektor kan skaffe den nødvendige finansiering til gennemførelsen af de fleste projekter.

- Der bør fastsættes tærskler for at undgå, at en gradvis opgivelse af den overhøjhed, som traditionelt hører til medlemsstaterne eller til den offentlige myndighed, der har ansvaret for fysisk planlægning og planlægning af vigtige kollektive infrastrukturer, får uforudsete følger.

EØSU mener, at offentlige-private partnerskaber bestemt er en interessant mulighed i særlige tilfælde, men at det på ingen måde er et universalmiddel.

3. Generelle bemærkninger til direktivforslaget om "Udbredelse af og indbyrdes kompatibilitet mellem automatiske bompengesystemer i Fællesskabet"

3.1. EØSU støtter Kommissionens indsats for snarest at skabe indbyrdes kompatibilitet mellem automatiske bompengesystemer i det indre marked. Brugerne bør have adgang til et simpelt system, der er let at bruge.

3.2. EØSU er dog i tvivl om de tekniske mål i dette direktiv, der er fremlagt af Kommissionen med sigte på finde frem til innovative finansieringsmåder til udviklingen af de transeuropæiske transportnet. De eksisterende og fremtidige automatiske bompengesystemer er en service, der skal lette brugernes betaling af bompenge samt gøre trafikken mere flydende, men det er på ingen måde en ny form for finansiering af TEN-T. Et bedre værktøj til opkrævning af afgifter udgør ikke nogen ny ressource. Kommissionen tager fortsat ikke stilling til anvendelsen af de bompenge, som alle lande eller regioner i henhold til deres egne regler fortsat vil bruge til vedligeholdelse eller forbedring af deres egne net uden at tage højde for de krav, som den øgede europæiske trafik vil stille. De tager altså ikke hensyn til den overordnede interesse.

3.3. EØSU har forstået, at udbredelsen af automatiske bompengesystemer ifølge Kommissionen vil muliggøre en bedre sammenligning af taksterne for betalingsmotorvejene, men understreger dog, at det er svært at foretage en sådan harmonisering, da alle lande stadig frit vil kunne fastsætte pris pr. kilometer afhængigt af køretøj, eller hvilket område man kører igennem (bakket eller flad strækning).

3.4. Den europæiske bompengetjeneste vil fra 1. januar 2005 blive oprettet for lastbiler og busser og fra 1. januar 2010 for andre køretøjer. EØSU har noteret sig, at operatørerne skal give brugerne mulighed for at installere udstyr, der passer til indbyrdes kompatible systemer. EØSU understreger, at det er meget vigtigt ikke at gøre denne ordning obligatorisk af følgende årsager:

- Brugeren skal have mulighed for at bruge sit kreditkort med harmoniserede bankudgifter

- Operatørerne bør fortsat inciteres til at forbedre deres system og dermed tiltrække nye brugere

- Køretøjer og brugere bør ikke være genstand for registrering, hvad angår tid og sted, da dette vil gøre indgreb i principperne for den enkelte borgers frihed. Derfor anmoder EØSU Kommissionen om i en artikel i direktivet at minde om disse principper (chartret om grundlæggende rettigheder).

3.5. Hvad angår alle de tekniske aspekter ved direktivet og gennemførelsen heraf, har EØSU ingen bemærkninger. Generelt er der en god balance i Kommissionens forslag.

4. Konklusioner

Høringen af EØSU vedrører to aspekter:

4.1. Innovative finansieringsmåder til udviklingen af de transeuropæiske transportnet. Udvalget vil inden udgangen af 2003 redegøre for sit overordnede syn på finansieringen af transportinfrastrukturerne i en særskilt udtalelse om dette spørgsmål. Her og nu minder EØSU om, at det i tre forskellige udtalelser vedtaget i januar, juni og september 2003(4) har foreslået, at der oprettes en europæisk fond for "transportinfrastruktur". Fonden foreslås finansieret via opkrævning fra 2006 på europæisk niveau i et EU bestående af 25 medlemsstater af 1 cent pr. liter brændstof, der bruges af alle typer køretøjer. Denne specifikke fond vil i en periode på 20-50 år gøre det muligt direkte eller via lån at tilvejebringe de midler, der er nødvendige for anlæggelsen af infrastrukturer til kommende generationer.

4.2. Indbyrdes kompatibilitet mellem bompengesystemerne. EØSU støtter direktivforslaget i denne henseende, men mener dog, at der i artikel 3 i forslaget bør mindes om principperne for den enkelte borgers frihed, idet der navnlig henvises til chartret om grundlæggende rettigheder.

Bruxelles, den 29. oktober 2003.

Roger Briesch

Formand for

Det Europæiske Økonomiske og Sociale Udvalg

(1) Kommissionens dokument indeholder ligeledes Kommissionens meddelelse om "Udvikling af det transeuropæiske transportnet: Nyskabende finansieringsformer - kompatibilitet mellem automatiske bompengesystemer".

(2) CESE 463/2003 vedtaget den 25. september 2003.

(3) Kommissionens dokument indeholder ligeledes Kommissionens meddelelse om "Udvikling af det transeuropæiske transportnet: Nyskabende finansieringsformer - kompatibilitet mellem automatiske bompengesystemer".

(4) EØSU's udtalelse om "Kommissionens forslag til Rådets direktiv om ændring af direktiv 92/81/EØF og direktiv 92/82/EØF med henblik på indførelse af en særlig afgiftsordning for dieselolie, der anvendes som brændstof til erhvervsformål, og med henblik på tilnærmelse af punktafgifterne på benzin og dieselolie" - EUT C 85 af 8.4.2003.

EØSU's udtalelse vedtaget i juni 2003 om "Kommissionens forslag til Europa-Parlamentets og Rådets direktiv om minimumssikkerhedskrav for tunneler i det transeuropæiske vejnet" - EUT C 220 af 16.9.2003, s. 6.

EØSU's udtalelse vedtaget i september 2003 om "Revision af listen over projekter vedrørende transeuropæiske net (TEN) indtil 2004 - CESE 1174/2003".